WICE พุ่ง 4% โบรกชี้ครึ่งปีหลัง “ไฮซีซั่น” –“ค่าบริการสูงขึ้น” หนุนกำไรทั้งปีแตะ 360 ลบ.
WICE พุ่ง 4% โบรกชี้ครึ่งปีหลังสดใส ลุ้นกำไรปี 64 แตะ 360 ลบ. รับอานิสงส์ค่าบริการปรับตัวสูงขึ้นต่อเนื่อง เหตุขนส่งเจอปรับหาขาดแคลนเรือ-ตู้คอนเทนเนอร์ พร้อมเป็นช่วง “ไฮซีซั่น” ของธุรกิจ แนะนำ “ทยอยซื้อ” ราคาพื้นฐาน 11 บาท
2 ส.ค. 2564

ผู้สื่อข่าวรายงานว่า วันนี้ (2 ส.ค.64) ราคาหุ้นบริษัท ไวส์ โลจิสติกส์ จำกัด (มหาชน) หรือ WICE ณ เวลา 16.10 น. อยู่ที่ระดับ 10.40 บาท เพิ่มขึ้น 0.30 บาท หรือ 2.97% โดยทำจุดสูงสุดที่ 10.50 บาท และทำจุดต่ำสุดที่ 10.10 บาท ด้วยมูลค่าการซื้อ 108.55 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ กรณีในหุ้น WICE ว่าคาดการณ์ไตรมาส 2/2564 มีกำไรอยู่ที่ 94 ล้านบาทเพิ่มขึ้น 70.6% ตามรายได้ที่เพิ่มขึ้นโดยคาดว่ารายได้รวมเพิ่มขึ้น 51.1% จากงวดเดียวกันของปีก่อนเป็น 1,567 ล้านบาท ซึ่งขนส่งทางทะเลเติบโตได้โดดเด่นจากการขาดแคลนเรือและตู้คอนเทนเนอร์ทำให้ค่าบริการปรับตัวสูงขึ้นรวมถึงกลุ่มลูกค้ายานยนต์มีการฟื้นตัวอย่างชัดเจน และขนส่งข้ามพรมแดนยังโตต่อเนื่องจากการเพิ่ม capacity ขนส่งในประเทศเพิ่มขึ้นตามการนำเข้าส่งออกของไทยที่ฟื้นตัว และขนส่งทางอากาศยังโตได้แต่ในอัตราที่ชะลอตัว โดยคาดการณ์ว่าอัตรากำไรขั้นต้นจะดีขึ้น 16.8% จาก 14.9% จากการขนส่งทางอากาศและขนส่งในประเทศที่ดีขึ้น ส่วง SG&amp;A จะปรับตัวขึ้นตามรายได้
ทั้งนี้มีการประเมินครึ่งปีหลัง 2564 คาดการณ์ว่าจะโตต่อเนื่องตามฤดูกาล โดยปกติครึ่งปีหลังจะเป็นช่วง “ไฮซีซั่น” เมื่อเทียบกับครึ่งปีแรก ประกอบกับการฟื้นตัวของการนำเข้าส่งออกของไทยยังมีต่อเนื่อง และปัญหาขาดแคลนเรือและตู้คอนเทนเนอร์น่าจะมีไปถึงสิ้นปี ซึ่งขนส่งพรมแดนยังได้รับความนิยมและเพิ่ม capacity รวมถึงการเพิ่มบริการแบบไม่เต็มตู้ และการเปิดคลังสินค้าแห่งใหม่ ล้วนแต่ส่งผลบวกต่อรายได้และกำไนในครึ่งปีหลัง
อย่างไรก็ตาม ฝ่ายวิจัยคาดว่าจากแนวโน้มไตรมาส 2/2564 และครึ่งปีหลังที่ดีขึ้น จึงปรับกำไรขึ้นจากเดิม 272 ล้านบาท เป็น 360 ล้านบาท เพิ่มขึ้น 78.8% จากงวดเดียวกันของปีก่อนหน้า อิง P/E ที่ 20 เท่า ราคาพื้นฐาน 11 บาท แนะนำ “ทยอยซื้อ”